Ukraina mobilizon ushtrinë dhe thërret rezervistët 
Kryeministri i ri në detyrë, Arseniy Yatsenyuk paralajmëron për një katastrofë të mundshme
Qeveria e përkohëshme e Ukrainës ka urdhëruar sot mobilizimin total të ushtrisë, në përpjekje për t’u përballuar me atë që kryeministri i ri thotë se është akt lufte nga Rusia. Kryeministri i Ukrainës Arseniy Yatsenyuk, gjatë një fjalimi në parlament, i paralajmëroi ligjvënësit se vendi ishte në prag të një katastrofe. Fjalimi i tij erdhi ndërkohë që trupat ruse vazhdonin të zinin pozicione në gadishullin ukrainas të Krimesë. Qeveritë perëndimore gjithashtu kanë përsëritur dekleratat e tyre dënuese mbi dislokimin rus. NATO zhvilloi një sesion emergjent të dielën për të diskutuar krizën për të cilën Sekretari i Përgjithëshëm Anders Fogh Rasmussen tha se po kërcënon paqen dhe stabilitetin në mbarë Evropë. Ai i bëri thirrje presidentit rus Vladimir Putin që të ulë tensionin në rajon. Sekretari i Përgjithshëm i NATO-s Anders Fogh Ramussen tha se NATO mbështet të drejtën e popullit të Ukrainës për të vendosur për të ardhmen e tij. Ai tha sot se Ukraina është partner i "vlefshëm" i NATO-s dhe i kërkoi Rusisë të ulë tensionet në rajon. Sot në Uashington, Sekretari i Shtetit John Kerry sulmoi ashpër dislokimet ruse duke i quajtur ato “një akt të pabesueshëm agresioni”. Ai paralajmëroi gjithashtu mundësinë e sanksioneve ekonomike kundër Moskës për veprime ushtarake që i lidhi me sjellje të “shekullit të 19-të” bazuar “në një pretekst të sajuar”. Presidenti amerikan Barak Obama dje zhvilloi një bisedë telefonike 90 minutëshe me homologun e tij rus, duke shprehur shqetësimet e thella për atë që po ndodh në Ukrainë. Zyrtarët thonë se zoti Obama i tha presidentit rus se veprimet e Rusisë janë shkelje e qartë e sovranitetit të Ukrainës dhe e ligjit ndërkombëtar. Presidenti Obama tha se Shtetet e Bashkuara po pezullojnë pjesëmarrjen në takimet për t'u përgatitur për samitin e G8 që do të mbahet këtë vit në Soçi të Rusisë. Agjencitë ruse të lajmeve thonë se zoti Putin i tha Presidentit Obama se Moska ruan të drejtën për të mbrojtur rusët etnikë, nëse ka dhunë në Krime apo në Ukrainën lindore. Në Kombet e Bashkuara SHBA po bën thirrje për vendosjen e vëzhguesve ndërkombëtarë në Ukrainë. Ambasadori i Ukrainës në OKB Yuriy Sergeyev i tha Këshillit të Sigurimit se 15 mijë trupa ruse tashmë janë dislokuar në Krime nën pretekstin e mbrojtjes së qytetarëve rusë. Ambasadori i Rusisë në OKB thotë se Shtetet e Bashkuara janë pjesë e ndikimeve të jashtme që po pengojnë zgjidhjen e krizës në Ukrainë. Ambasadori rus thotë se kokat e ftohta duhet të triumfojnë për të mundësuar një rrugë politike për zgjidhjen e krizës në Ukrainë. Një autokolonë me qindra trupa ruse sot u nis në drejtim të kryeqytetit të provincës ukrainase të Krimesë, një ditë pasi ushtria e Rusisë mori nën kontroll gadishullin strategjik të Detit të Zi. Njerëz të armatosur në uniforma ushtarake, pa shenja sot u panë në qendër të Simferopolit, në sheshin Lenin, jashtë ndërtesës së Këshillit të Ministrave. Alexey Kirilov, një banor i Krimesë, mirëpriti praninë e forcave të sigurisë në këtë rajon. ”, thotë ai. Ndërkohë dje në Kharkiv, 97 njerëz u plagosën në përleshjet mes protestuesve pro-rus dhe mbështetësve të qeverisë së re ukrainase, kur protestuesit pro-rus i nxorën jashtë ndërtesës qeveritare zyrtarët e qeverisë së re ukrainase dhe zëvendësuan flamurin ukrainas me atë rus. Ukraina po mobilizon rezervistët e saj ushtarakë në përgjigje të vendimit të parlamentit rus për dislokimin e trupave në Krime. Andriy Paruby, zyrtar i lartë i sigurisë në Ukrainë, tha sot se urdhëri për mobilizimin e rezervistëve është një përpjekje për të "garantuar sigurinë dhe integritetin territorial të Ukrainës." Problemet në Ukrainë filluan në nëntor, kur presidenti i rrëzuar Viktor Yanukovych hoqi dorë nga nënshkrimi i një marrëveshjeje tregtare me Bashkimin Evropian në favor të lidhjeve më të ngushta dhe ndihmës ekonomike nga Rusia.